**อย. เข้ม! ผนึก 5 หน่วยงานปราบทุเรียนนำเข้าด้อยคุณภาพ**

**++++++++++++++++++++++**

*อย. เปิดแผนรุก ยกระดับมาตรการตรวจสอบทุเรียนนำเข้า ผนึกกำลัง* 5 *หน่วยงานหลัก ร่วมดำเนินการให้ครอบคลุมทุกมิติ เพื่อปกป้องผู้บริโภคจากทุเรียนด้อยคุณภาพ*

***เภสัชกรเลิศชาย เลิศวุฒิ รองเลขาธิการคณะกรรมการอาหารและยา*** *เปิดเผยภายหลังเป็นประธานการประชุมหารือเพื่อยกระดับมาตรการตรวจสอบทุเรียนนำเข้า เมื่อวันที่ 4 มิถุนายน 2568 ว่า จากปัญหาทุเรียนสวมสิทธิ์ถิ่นกำเนิดไทย และทุเรียนนำเข้าที่อาจไม่ได้คุณภาพมาตรฐาน สำนักงานคณะกรรมการอาหารและยา (อย.) จึงได้หารือร่วมกับ 5 หน่วยงาน ได้แก่ กรมศุลกากร กรมวิชาการเกษตร สำนักงานมาตรฐานสินค้าเกษตรและอาหารแห่งชาติ กรมการค้าต่างประเทศ และกรมการค้าภายใน เพื่อหาแนวทางยกระดับการตรวจสอบทุเรียนนำเข้า โดยได้เตรียมแผนการทั้งระยะสั้นและระยะยาว*

*มาตรการระยะสั้นที่จะเริ่มดำเนินการทันที ประกอบด้วยการเพิ่มจำนวนการเก็บตัวอย่างทุเรียนสดและทุเรียนแช่แข็งที่นำเข้า เพื่อตรวจสอบความปลอดภัย ไม่ให้ทุเรียนที่มีสารห้ามใช้ หรือสารเคมีปนเปื้อน เช่น สีย้อมผ้า โลหะหนัก และยาฆ่าแมลง พร้อมประสานความร่วมมือระหว่าง 3 หน่วยงานหลัก ได้แก่ กรมศุลกากร กรมวิชาการเกษตร และ อย. ในการตรวจสอบทุเรียน ณ ด่านนำเข้า นอกจากนี้ ยังมีมาตรการในการส่งต่อข้อมูลการนำเข้าเพื่อให้เจ้าหน้าที่เฝ้าระวังในท้องตลาดอย่างเข้มข้นมากขึ้นด้วย*

*สำหรับแผนในส่วนของมาตรการระยะยาว จะมุ่งเน้นไปที่การเชื่อมโยงข้อมูลการนำเข้า-ส่งออก ระหว่าง 6 หน่วยงาน เพื่อให้สามารถแลกเปลี่ยนข้อมูลการนำเข้า-ส่งออกได้อย่างรวดเร็ว รวมถึงการแลกเปลี่ยนข้อมูลระหว่างประเทศ นอกจากนี้ ยังมีการจัดทำแผนการดำเนินงานประจำปีร่วมกันระหว่าง 6 หน่วยงาน เพื่อสร้างความร่วมมือดำเนินการอย่างชัดเจนและมีประสิทธิภาพ ซึ่งความร่วมมือในการดำเนินงานของทั้ง 6 หน่วยงานครั้งนี้จะเป็นการเพิ่มความเข้มงวดในการตรวจสอบให้ครบทุกมิติ เพื่อให้ผู้บริโภครับประทานทุเรียนอย่างปลอดภัย*

*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\**

**วันที่เผยแพร่ข่าว 5 มิถุนายน 2568ข่าวแจก 162 / ปีงบประมาณ พ.ศ. 2568**